2025 őszén megkezdődik az XD és XF Electric sorozat gyártása

**A DAF Electric tehergépkocsi-összeszerelő üzeme készen áll a gyártás felgyorsítására**

**Egy kiterjedt üzemi teszt részeként az első néhány száz teljesen elektromos jármű legyártása után a DAF új akkumulátoros elektromos tehergépkocsi-gyára készen áll a sorozatgyártásra. Az új gyártósort a DAF eindhoveni gyártóüzemében állították fel, és fontos szerepet játszik a DAF vezető pozíciójának további erősítésében, a fenntartható szállítási megoldások biztosításában.**

Az új DAF elektromos tehergépkocsikat összeszerelő üzeme 5 000 m2-en terül el. Az üzem két összeszerelősort tartalmaz az akkumulátorok előkészítéséhez, valamint az elektromos hajtásmodul (EDM) összeszereléséhez. Az EDM az elülső akkumulátoregységet, a nagyfeszültségű rendszerek csatlakoztatására szolgáló relédobozt és az összes szükséges elektromos kiegészítő rendszert magában foglalja. A kulcsfontosságú alkatrészeket ezen a közel 150 méter hosszú fő összeszerelő soron szerelik fel az alvázra az integrált sebességváltóval rendelkező elektromotorral együtt.

**Az akkumulátoros elektromos tehergépkocsik legújabb generációja**A DAF az akkumulátoros elektromos tehergépkocsik legújabb generációjának gyártásához építette fel az elektromos tehergépkocsikat összeszerelő üzemét. A DAF XD és XF Electric különböző tengelykonfigurációkkal kapható. Ezeket a modelleket PACCAR elektromotorok hajtják, és 2–5 láncból álló akkumulátorral (210–525 kWh) rendelkeznek, amelyek akár 500 kilométeres hatótávolságot is lehetővé tesznek. A moduláris megközelítésnek köszönhetően a tehergépkocsik pontosan az ügyfelek igényeire szabhatók. Gondos útvonal- és töltéstervezéssel 1000 zéró károsanyag-kibocsátású kilométer is megtehető naponta. Az (akár 325 kW-os) gyorstöltéssel az akkumulátorcsomagok mindössze 45 perc alatt feltölthetők 80%-ra.

**Sikeres éles teszt vezető fuvarozókkal**A minőség ellenőrzésére szolgáló járművek mellett több száz elektromos tehergépkocsi is készült a valós körülmények közötti tesztben részt vevő ügyfelek számára. A vezető fuvarozóknál végzett napi üzemeltetési tesztek során a DAF széles körű tapasztalatokat szerzett és szerez a New Generation XD és XF Electric modellekkel kapcsolatban. A visszajelzések nagyon pozitívak.

„Az XD Electric modellel 500 kilométert teszünk meg egy teljes töltéssel” – mondja Gerlof Oegema az Oegema Transportnál Dedemsvaartban. „Egyetlen újratöltéssel napi 1000 kilométert tudunk megtenni, ami nagyszerű lehetőségeket nyit meg a távolsági szállítás számára.”

„Telephelyünkön továbbra is tapasztalunk kihívásokat a töltési infrastruktúrával kapcsolatban, de az XF Electric teljesen megfelel minden elvárásunknak” – erősítette meg Ewout van Wijk, a giesseni E. van Wijk Logistics vezérigazgatója. „A járművezető is rendkívül elégedett a tehergépkocsi vezethetőségével, a fülkében uralkodó csenddel és kényelemmel, és a könnyű vezetéssel. Elinduláskor rögtön óriási nyomaték áll rendelkezésre.”

A nijmegeni Cornelissen Transport egy DAF XD és egy DAF XF Electric tehergépkocsival rendelkezik, amelyekkel elsősorban szupermarketekbe szállítanak árut. „Először is, ezek a járművek tökéletesen illeszkednek a zéró kibocsátású közlekedésre való átállásra irányuló törekvésünkhöz.” – fogalmazta meg Peter Leegstraten beszerzési és innovációs igazgató. „A DAF-tehergépkocsik járműkoncepciója pedig tökéletesen alkalmas a városi vezetéshez. A nagy szélvédő, az alacsony övvonalak, az utasoldali kiegészítő ablak és a digitális kamerák tökéletes közvetlen látóteret biztosítanak, és az elektromos hajtáslánccal együtt ideális kombinációt alkotnak számunkra.”

**A sorozatgyártás megkezdése**Az új generációs XD és XF Electric sorozatgyártásának elindítása 2025 negyedik negyedévére van tervezve. A DAF arra számít, hogy a közeljövőben a termelés évi több ezer járműre nő, összhangban az elektromos tehergépkocsik iránti növekvő kereslettel.

„A DAF elektromos tehergépkocsi-összeszerelő üzeme egy láncszem a tisztább jövő felé vezető úton.” – nyilatkozta Harald Seidel, a DAF Trucks elnöke. „A zéró károsanyag-kibocsátású közúti szállításra való átállás támogatása érdekében még tovább megyünk az első osztályú teljesen elektromos járművek gyártásánál. Teljes csomagunkban megtalálható a töltési megoldások széles választéka, az útvonalak megtervezésével és a töltéssel kapcsolatos tanácsok, valamint a járművezetők speciális képzése, amellyel a lehető legtöbbet hozhatják ki elektromos járműveikből.”

A **DAF Trucks N.V.** a PACCAR Inc. leányvállalata. A cég globális technológiai vállalat, amely könnyű, közepes és nagy igénybevételre szánt tehergépkocsikat tervez és gyárt. A DAF a vontatók és speciális tehergépkocsik átfogó választékát biztosítja, és minden szállítási alkalmazáshoz kínál megfelelő járművet. A DAF vezető szerepet tölt be a szolgáltatások területén is, beleértve a MultiSupport javítási és karbantartási szerződéseket, a PACCAR Financial pénzügyi szolgáltatásait, valamint a PACCAR Parts első osztályú pótalkatrész-ellátását.

Eindhoven, 2025. szeptember

***Megjegyzés kizárólag a szerkesztőknek***

További információ:

DAF Trucks N.V.

Vállalati kommunikációs részleg

Rutger Kerstiens, +31 (0) 40 214 2874

[www.daf.com](http://www.daf.com)

Sajtókapcsolati adatok:

Adrienn Koós  
Marketing munkatárs, DAF Hungary Kft.

Telefon: [+36302560469](tel://+31402144191)  
E-mail: [adrienn.koos@daftrucks.com](mailto:adrienn.koos@daftrucks.com)